উসমানী খেলাফতের পতনের পর সেক্যুলারিস্ট ধারায় নতুন তুরস্ক প্রজাতন্ত্র গঠন করেছিলেন গাজী মোস্তফা কামাল (আতাতুর্ক)। পরবর্তীতে তিনি এবং তার তার দলের ক্ষমতাসীন সময়গুলোতে তুরস্ক থেকে ইসলামের চিহ্ন অনেকটা মুছেই গিয়েছিল। এরদোগান তার ক্ষমতার এই ১২-১৩ বছরে অনেকটাই পরিবর্তন করেছেন। তৈরি করেছেন প্রচুর মসজিদ, দাড়ি-হিজাব কিংবা ইসলামী পোশাকগুলোর ওপর নিষেধাজ্ঞা প্রত্যাহার করা হয়েছে, তুরস্কের সেনাবাহিনীতে জামায়াতে নামাজ পড়ার অনুমতি প্রদান করা হয়েছে, মাধ্যমিক স্কুলগুলোতে উসমানী খেলাফতের ভাষা আরবি হরফে আবার চালু করা হয়েছে, শিক্ষাব্যবস্থায় ইসলামী বিষয়গুলো গুরুত্বসহকারে অধ্যয়নের সুযোগ তৈরি হয়েছে। সর্বোপরি ইসলামী অনুশাসন মেনে চলার পথ সহজ হয়েছে এবং ইসলামী প্রতিষ্ঠানগুলোর কাজ বিকাশে দুর্বোধ্যতা দূর হয়েছে।